Tuks-student: ‘God is in beheer’Foto: Facebook Lees ook: [Foto’s] Tuks-studente bewys hul eenheid Die Universiteit van Pretoria het die afgelope tyd hewige debat uitgelok onder Suid-Afrikaners en studente uit verskeie oorde het die laaste paar dae aan betogings deelgeneem om hul standpunt te stel. Maar daar is ŉ groep studente wat verkies om ŉ ander pad te stap – letterlik. ŉ Student aan Tuks het besluit om ŉ “kampus-gebedstaptog” te begin omdat hy glo dat God in beheer van dié kampus is. “Dis iets wat die Here op my hart gedruk het,” sê hy. “Ek het besluit om te gaan stap en ander mense genooi om saam te kom. Dis nie ŉ optog of ŉ ‘rally’ wat deur my begin is nie – dis deur en deur die Here wat ŉ geleentheid gesien het.” Dié staptog het gisteroggend om 06:30 begin vind elke oggend tot en met 28 Februarie plaas. “Dis nie ŉ optog of betoging nie, dis nie ŉ rasse-ding nie en dit gaan ook nie oor ŉ taal nie. Dis ŉ herbevestiging van ons geloof”. Studente kom bymekaar naby die hoofhek en stap dan in relatiewe stilte om die kampus – hulle bid op hulle eie of saam met ŉ vriend. “Ons kom nie bymekaar om te bid as ŉ groepie nie. Ek het vir die studente gevra om op hul eie te bid – hulle moet daardie outoriteit vat in hulle lewe. Ons doen dit saam, maar ons vertrou die Here vir iets groters. Die stap is ŉ fisieke ding om iets aan die geestelike aan te spreek. “Ek het net besef ek gaan die Here ook vertrou vir die groter goed in my lewe – vir goed buite my beheer. Ek glo dié situasie (op die kampus) is ook in God se hande en Hy vra vir ons om ons vertroue weer in Hom te stel.”